b'\n_START_ARTICLE_\nLegoland Deutschland\n_START_SECTION_\nZgodovina\n_START_PARAGRAPH_\nLegoland Deutschland so otvorili 17. maja leta 2002. Takrat so imeli gostje na razpolago 40 atrakcij, prireditev in delavnic v sedmih tematskih obmo\xc4\x8djih, modeli v zabavi\xc5\xa1\xc4\x8dnem parku pa so bili zgrajeni iz ve\xc4\x8d kot 50 milijonov Legokock. Prvo leto je park obiskalo 1,35 milijona ljudi. Ve\xc4\x8d kot deset let kasneje se je zabavi\xc5\xa1\xc4\x8dni park pove\xc4\x8dal na devet tematskih obmo\xc4\x8dij, ve\xc4\x8d kot 50 atrakcij, \xc5\xa1tevilo Legokock pa je naraslo na ve\xc4\x8d kot 55 milijonov. Del ponudbe je postala tudi po\xc4\x8ditni\xc5\xa1ka vas Hotel LEGOLAND, ki obiskovalcem nudi preno\xc4\x8di\xc5\xa1\xc4\x8da.\n_START_SECTION_\nZnamenitosti\n_START_PARAGRAPH_\nCiljna skupina zabavi\xc5\xa1\xc4\x8dnega parka so dru\xc5\xbeine z otroki med drugim in dvanajstim letom starosti. Obiskovalci imajo od leta 2009 naprej na voljo devet tematskih obmo\xc4\x8dij, ki se osredoto\xc4\x8dajo na igra\xc4\x8de Lego._NEWLINE_V Minilandu najdemo manj\xc5\xa1e razli\xc4\x8dice evropskih mest in pokrajin v razmerju 1:20, med njimi Berlin, Frankfurt ob Majni in Benetke. Za gradnjo modelov so uporabili 25 milijonov Legokock, nekatere figure pa se s pritiskom na gumb premikajo. Lego City prikazuje urbano \xc5\xbeivljenje, kjer je mesto zgrajeno iz Legokock, igra\xc4\x8de Lego pa upodabljajo re\xc5\xa1evalna vozila, avtomobile, letala in ladje. Obiskovalci De\xc5\xbeele faraonov vozijo d\xc5\xbeipe in se podajo na lov za interaktivnim zakladom, svet Lego Ninjago pa se razprostira na 7.000 kvadratnih metrih in je zgrajen po podobi azijskih samostanov. Na vlakcu Lego Ninjago se obiskovalci bojujejo proti 3D nasprotnikom, v tematskem obmo\xc4\x8dju Imagination pa sestavljajo svoje dirkalne avtomobile. V svetu Lego X-treme je veliko vodnih iger, osemnajst metrov visok vlakec smrti in akvarij Legoland Atlantis. Vlak smrti Feuerdrache pelje v De\xc5\xbeelo vitezov do velikega gradu. De\xc5\xbeela pustolovcev je zgrajena iz Legokock, ki upodabljajo drevesa, divje in domi\xc5\xa1ljijske \xc5\xbeivali, v De\xc5\xbeeli gusarjev pa obiskovalci plujejo z ladjo.\xc2\xa0 _NEWLINE_Najmanj\xc5\xa1a figura v zabavi\xc5\xa1\xc4\x8dnem parku Legoland Deutschland je golob, ki je sestavljen iz \xc5\xa1estih Legokock, najvi\xc5\xa1ja pa je 7,5 metra visoka \xc5\xbeirafa iz 50.000 Legokock.\n_START_SECTION_\nNagrade\n_START_PARAGRAPH_\nLegoland Deutschland je v letih 2011 in 2012 prejel nagrado Parkscout za otroku najbolj prijazen zabavi\xc5\xa1\xc4\x8dni park v Nem\xc4\x8diji, leta 2012 in 2013 pa nagrado Parkscout za najbolj\xc5\xa1i dru\xc5\xbeinski zabavi\xc5\xa1\xc4\x8dni park. Leta 2013 je prejel Tripadvisorjevo nagrado za najbolj\xc5\xa1i zabavi\xc5\xa1\xc4\x8dni park v Nem\xc4\x8diji.'